Арнайы комиссия Алматыдағы балабақшалардың жұмысын тексереді - министрлік
DATE: 14:28, 29 Желтоқсан 2021 | GMT +5
TITLE: Арнайы комиссия Алматыдағы балабақшалардың жұмысын тексереді - министрлік
URL: https://kaz.inform.kz/news/arnayy-komissiya-almatydagy-balabakshalardyn-zhumysyn-tekseredi-ministrlik_a3879649/
META: DATE: 14:28, 29 Желтоқсан 2021 | GMT +5
TOTAL WORDS: 244
AUTHOR(S):
TEXT: Ведомствоның мәліметінше, комиссия мүшелері мектепке дейінгі ұйымдардағы жағдай мен балабақша қызметкерлері жұмысының сапа стандарттарына сәйкестігін тексереді. «Балабақшалар 100% қауіпсіз болу керек. Осы күндері Алматыдағы екі мектепке дейінгі ұйымда орын алған оқиғаларға жол беруге болмайды. Балабақшалар әкімдіктердің қарамағында. Сонымен қатар заң бұзушылықтардың басым көпшілігі жекеменшік балабақшаларда тіркеледі. Бірақ қауіпсіздікті меншік нысаны мен бағыныстылығына қарамастан қамтамасыз ету қажет. Өкінішке орай, осы жылдың қыркүйегіне дейін мектепке дейінгі ұйымдардың сапасын мемлекеттік бақылау тетіктері мүлдем болған емес», – деп атап өтті Білім және ғылым саласында сапаны қамтамсыз ету комитетінің төрайымы Гүлзат Көбенова. Оның айтуынша, балабақшалар басқа білім беру ұйымдарына қарағанда, лицензиялаудан босатылып, хабарлама арқылы ашылған. Сонымен қатар бұрын мемлекеттік бақылау мен аттестаттаудан босатылды. «Тек биыл ғана біз балабақшаларға мемлекеттік тексеру институтын заңды түрде енгізе алдық. Осыған байланысты көптеген наразылық болды. Бірақ балалардың мәселесіне келгенде, бей-жай қарамау керек. Алғашқы нәтижелер мұндай тексерудің қажеттілігін көрсетті. Желтоқсан айының басында біз тексерген балабақшалардың шамамен 80%-ы білім беру қызметіне қойылатын талаптарға сәйкес келмеуіне байланысты мемлекеттік аттестаттаудан өтпегенін хабарладық. Сондықтан біз бақылау құралын енгіздік», - деді өтті Білім және ғылым саласында сапаны қамтамсыз ету комитетінің төрайымы. Гүлзат Көбенованың айтуынша, мемлекеттік тапсырысты жеке меншік балабақшаларда орналастыруға, тәрбиешілердің біліктілігіне және қауіпсіздік мәселелеріне қойылатын талаптар күшейтілмек. «Сонымен қатар мектептер мен балабақшаларда педагогикалық жұмысқа алғаш кіретіндердің біліктілігін тәуелсіз тексеру туралы талап енгізіледі. Балабақшалар заңды әкімдіктердің қарауында екенін ескере отырып, біз мектепке дейінгі ұйымдардың жұмысын ерекше бақылауға алу қажеттігін бірнеше рет атап өттік. Әр топқа бейнекамералар берілуі керек. Балалармен жұмыс істейтін кадрларды іріктеу мәселесі де өте маңызды», - деді ол
